De tre datamatikerstuderende Nickolai Madsen, Jesper Reetz og Morten Reetz-Engell fra University College Nordjylland - UCN - vandt torsdag en stor pris ved DM i Entreprenørskab. Den samlede titel gik til fire studerende fra Svendborg, der har udviklet et system, der kan sikre mod køretøjer, der bruges som våben i en terrorhandling. De vandt 50.000 kroner, og retten til at repræsentere Danmark ved EM i Entreprenørskab i Helsinki i slutningen af måneden. De tre nordjyder vandt 25.000 kroner som vindere i kategorien Serviceinnovation. Deres produkt BetFray, der er et nyt online betting univers, skal gøre betting mere enkelt, socialt og spændende, og den idé imponerede dommerne i en sådan grad, at de tog førstepladsen i kategorien. - Det er vildt fedt, men også overvældende. Der var mange andre dygtige med, og at vi vandt har virkelig bevist, at alt det hårde arbejde, vi har lagt i det her, betaler sig. Vi skal bruge pengene til at videreudvikle vores platform, lød det fra gruppen, da de vandt.
Tre studerende fra UCN blev torsdag 25.000 kroner rigere, da de vandt kategorien serviceinnovation ved DM i Entreprenørskab.